## La ‘start-up’ de l’aeroport de Castelló Arkadia Space instal·la el seu sistema de propulsió en un satèl·lit que es llançarà a l’espai a principis de 2025

*** L’empresa participa en una missió que li permetrà posar en òrbita i testar la seua tecnologia desenrotllada en l’aeroport de Castelló
* El conseller Vicente Martínez Mus destaca l’aposta d’Aerocas i la Generalitat per afavorir iniciatives vinculades al sector aeroespacial**

La *start-up* Arkadia Space testarà en l’espai, per primera vegada en la seua trajectòria, el seu sistema de propulsió desenrotllat en l’aeroport de Castelló, que s’ha instal·lat en un satèl·lit que es posarà en òrbita a principis de 2025.

El conseller de Medi Ambient, Infraestructures i Territori, Vicente Martínez Mus, ha mantingut una trobada amb Sergio Soler, soci fundador d’Arkadia Space, per a abordar el pròxim llançament orbital. En la reunió també han participat el director general d’Aerocas, Justo Vellón, i el director general de Costes, Ports i Aeroports, Marc García.

Vicente Martínez Mus ha manifestat la seua satisfacció amb els avanços de l’empresa, l’activitat de la qual “entronca amb l’aposta de l’aeroport de Castelló i la Generalitat per afavorir iniciatives vinculades al talent, la innovació i la sostenibilitat, així com amb l’objectiu de contribuir al desenrotllament del sector aeroespacial a la Comunitat Valenciana”.

Arkadia Space participa en un projecte liderat per la companyia aeroespacial italiana D-orbit, líder en solucions de transport i logística espacial, que té previst posar en òrbita a principis de 2025 el satèl·lit ION, en el qual està instal·lat el sistema de propulsió desenrotllat per Arkadia Space. El llançament del satèl·lit es farà des dels Estats Units, a bord del coet Falcon 9 de la companyia SpaceX.

A través d’esta col·laboració, la *start-up* podrà provar i validar en l’espai la seua tecnologia, desenrotllada i testada en l’aeroport de Castelló. El mòdul de propulsió es compon d’un tanc de combustible (peròxid d’hidrogen), sistemes electrònics i dos motors de 5 newtons cada un. Arkadia es convertirà en la primera empresa a Espanya que posa en òrbita un sistema de propulsió químic, segons han explicat des de l’empresa.

Arkadia Space està especialitzada en el desenrotllament i validació de motors i sistemes de propulsió química basats en l’ús de combustibles verds. Estos motors estan destinats a vehicles espacials, com ara satèl·lits. La companyia disposa de dos bancs d’assajos en l’aeroport de Castelló, a on desenrotlla la seua activitat des de 2021.

Els responsables d’Arkadia han traslladat al conseller que la companyia està en converses amb potencials clients i està presentant propostes per a futures missions. L’empresa confia a tancar al llarg del pròxim any diversos contractes comercials basats en el seu sistema de propulsió. En paral·lel, Arkadia continua participant activament en diversos projectes amb l’Agència Espacial Europea (ESA).

Fecha: 16/10/2024